**אל תשאלי** הוא סינגל בביצוע הזמר בניה ברבי, מתוך אלבום הבכורה של המפיק המוזיקלי גיל ויין, "צבעים", אשר יצא לאור ב-11 ביולי 2017, כסינגל הראשון מתוך האלבום. השיר נכתב, הולחן והופק מוזיקלית על ידי ויין עצמו.

רקע
---

השיר הוא הסינגל הראשון שהוציא גיל וינגרטן תחת שם הבמה "גיל ויין", לאחר פעילות תחת שם הבמה "די ג'יי אונלי", אשר במהלכה יצר, בין היתר, את הלהיטים "מסיבה בחיפה" של האולטראס ואיתי לוי ו"עד המדבר" של טליסמאן ועומרי סבח. על שינוי שם הבמה אמר ויין בראיון למאקו: "לא ידעתי מה לעשות אז עם שירים כמו 'אל תשאלי', וחשבתי שבתור די ג'יי אין לזה כל כך מקום, למרות שהיום השיר הזה מתנגן בכל מסיבה. אמרתי לעצמי שאם זה הזמן שלי להיות אמיתי עד הסוף, זה הזמן להשתמש בשם האמיתי שלי ולשנות את פרסונת הדי ג'יי".

על השיר סיפר ויין בראיון לשבועון 7 לילות בידיעות אחרונות כי נכתב בעקבות פרידה מבת זוגו.

הצלחה
-----

מספר חודשים לאחר צאתו, זכה השיר להצלחה רבה, תוך שהגיע למקומות הראשונים במצעדים השבועיים של חברת מדיה פורסט ותחנת הרדיו גלגלצ, ולמקום השני במצעד השבועי של אקו"ם און אייר, וכן צבר מיליוני צפיות באתר יוטיוב.

גם במצעדי הפזמונים השנתיים זכה השיר להצלחה רבה, תוך שהגיע למקום השני במצעד ההשמעות ברדיו השנתי של מדיה פורסט, ה-11 במצעדים השנתיים של גלגלצ וכאן גימל, וה-13 במצעד השנתי של מאקו ותחנות הרדיו האזוריות. כמו כן, היה השיר לשיר ה-17 המושמע ביותר, לפי נתוני אקו"ם.

נכון לספטמבר 2020, השיר עומד על כ-33 מיליון צפיות באתר יוטיוב, וכ-2 מיליון השמעות ברשת הזרמת המדיה ספוטיפיי.

ביקורת
------

יוסי חרסונסקי ביקר את השיר באתרו "יוסמיוסיק" באופן מעורב: "אז מה בדיוק קרה שהיא כבר לא אתו, ומה מהות השינוי שהוא עובר. מצד אחד התחיל לעשן – שזה לא משהו, נהנה מקפה, שזה נחמד, קרא ספר – אחלה, התחיל לראות חדשות – נוט ביג דיל, וגם טס 'למקום יפה', שזה סבבה. אבל על מה כל השיר הזה? מה קרה? מה השתנה. מה הרגיש? טוב או רע? מה למד בעקבות הנתק? ליהנות מקפה? זהו. זה הסיפור שלו? לא טקסט שגיל ויין, הלא הוא די ג'יי אונלי, יכול לנפנף בו בגאווה. גם מוזיקלית, אין כאן משהו לבשר עליו בראש חוצות".

גם מבקר המוזיקה בן שלו מהארץ העניק לשיר ביקורת מעורבת: "גיטרת בלדות נוגה כמו בלהיטים האחרונים של עומר אדם? יש. שירה שמזכירה את עומר אדם? יש. נסיעה ממשמשת של גיבור השיר לחופשה בחו"ל? יש. משפט שכולל את המילים 'בעזרת השם'? יש. החומרים האלה לא מבטיחים להיט, אבל הם הינדסו להיט בשביל ויין, האיש שעומד בין השאר מאחורי 'מסיבה בחיפה' של 'האולטראס' ואיתי לוי. האם ויין הצליח להוסיף על כל ה'גזור/הדבק' הזה גם איזה חומר מקורי משלו? משהו שעוד לא שמענו? אני לא שומע שום דבר כזה בלחן הנדוש, במילים נטולות החן ובעיבוד השחוק".

מיקומי שיא
----------

| 
‏‏‏  **מצעדים שבועיים (2017)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 1 |
| אקו"ם און אייר | 2 |
| המצעד הרשמי של גלגלצ | 1 |

| 
‏‏‏  **מצעדים שנתיים (2018)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 2 |
| גלגלצ | 11 |
| כאן גימל | 11 |
| מאקו ותחנות הרדיו האזוריות | 13 |

קישורים חיצוניים
----------------

* לדף השיר באתר הספרייה הלאומית

הערות שוליים
------------

1. ↑  דודי פטימר, עם אחד השירים הכי מושמעים בארץ, גיל ויין חושף הכל בראיון, באתר חדשות 13 (לשעבר ערוץ עשר), 30 בספטמבר 2018
2. ↑  חן פרורדין, ‏דיג'יי אונלי אאוט, גיל ויין אין, באתר ‏מאקו‏, 6 בנובמבר 2017
3. ↑  יהודה נוריאל, זה הגיל, באתר ynet, 5 בדצמבר 2017
4. ↑  אל תשאלי, באתר "פזמונט"
5. ↑  שגיא בן נון‏, הדרה מוחלטת: מתוך 20 השירים הישראלים הכי מושמעים השנה - רק שתי נשים, באתר וואלה!‏, 26 בדצמבר 2018
6. ↑   גיל ויין - אל תשאלי (מארח את בניה ברבי) | (Gil Vain - Al Tishali (ft. Benaia Barabi, סרטון באתר יוטיוב (אורך: 2:51)
7. ↑  אל תשאלי, באתר ספוטיפיי
8. ↑  יוסי חרסונסקי, אל תשאלי, באתר "יוסמיוסיק"
9. ↑  אתר למנויים בלבד בן שלו, "אל תשאלי" של גיל ויין: לחן נדוש, מלים נטולות חן ועיבוד שחוק, באתר הארץ, 11 בנובמבר 2017
10. ↑  המצעד השבועי, שבוע 42, 2017, באתר מדיה פורסט ישראל
11. ↑  הארץ, מה היו השירים המושמעים ביותר ברדיו בשבוע האחרון?, באתר הארץ, 6 בנובמבר 2017
12. ↑  המצעד השבועי 16.11.2017, באתר גלגלצ

| בניה ברבי |
| --- |
| אלבומי אולפן | חלקים מהניגון • מישהו איתי כאן • קרן שמש |
| ערכים קשורים | The Voice ישראל • NMC |

| בניה ברבי - סינגלים |
| --- |
| חלקים מהניגון | "אמונה (תחזיקי חזק)" • "מהכפר אל העיר" • "מיתרי הלב" |
| מישהו איתי כאן | "מישהו איתי כאן" • "תפסת לי מקום" • "עכשיו הלב פתוח" • "ממה את מפחדת" |
| קרן שמש | "במקום הכי רחוק" • "קחי את הפחדים" • "מנגינה קטנה" • "כמה רקדנו" • "עכשיו" • "מי לא יבוא" • "עד שזה נגמר" • "גומות" • "מה שבא בא" • "קרן שמש" |
| השתתפות בסינגלים | "אל תשאלי" |